b'\n_START_ARTICLE_\nTeisiniai santykiai\n_START_PARAGRAPH_\nTeisiniai santykiai\xc2\xa0\xe2\x80\x93 visuomeniniai santykiai, kuriems suteiktas privalomos teisi\xc5\xb3 ir pareig\xc5\xb3 vienov\xc4\x97s pavidalas. Santykiai, reguliuojami Teis\xc4\x97s normomis. Tai socialiniai, socializuoti tarpusavio santykiai, kuri\xc5\xb3 dalyvius saisto vie\xc5\xa1osios organizacijos (pvz., valstyb\xc4\x97s) ginamos abipus\xc4\x97s teis\xc4\x97s, pareigos, j\xc5\xb3 visuma ir pusiausvyra. Teisinis santykis\xc2\xa0\xe2\x80\x93 visuomeninio santykio ir teis\xc4\x97s normos vienov\xc4\x97.\n_START_SECTION_\nPo\xc5\xbeymiai\n_START_PARAGRAPH_\nVienas svarbiausi\xc5\xb3\xc2\xa0\xe2\x80\x93 normatyvumas, kadangi teisiniai santykiai atsiranda ir funkcionuoja tik teis\xc4\x97s normos pagrindu. Be to teisiniai santykiai yra teis\xc4\x97s norm\xc5\xb3 \xc4\xafgyvendinimo forma; teis\xc4\x97s norma\xc2\xa0\xe2\x80\x93 tam tikras id\xc4\x97jinis norminis teisinio santykio modelis. Teis\xc4\x97s normos nesukuria teisini\xc5\xb3 santyki\xc5\xb3, o tik suteikia jiems teisin\xc4\x99 form\xc4\x85 ir vertybin\xc4\x99 krypt\xc4\xaf. Valstyb\xc4\x97 remdamasi teis\xc4\x97s normomis negali savavali\xc5\xa1kai keisti socialini\xc5\xb3 santyki\xc5\xb3 pob\xc5\xabd\xc5\xbeio ar juos savo nuo\xc5\xbei\xc5\xabra sukurti, neatsi\xc5\xbevelgiant \xc4\xaf jomis \xc4\xafgyvendinam\xc5\xb3 \xc5\xbemogaus teis\xc5\xb3 specifik\xc4\x85. Teis\xc4\x97s norma ir teisinis santykis yra sudedamosios teisinio reguliavimo mechanizmo dalys.'